FI Euroopan unionin virallinen lehti L 339/1

KOMISSION TÄYTÄNTÖÖNPANOASETUS (EU) 2016/2243,

annettu 13 päivänä joulukuuta 2016,

asetuksen (EY) N:o 341/2007 muuttamisesta Kiinasta peräisin olevan valkosipulin tuontitariffikiintiön osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/1972, (ETY) N:o 234/1979, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 187 artiklan a alakohdan,

sekä katsoo seuraavaa:

(1) Komission asetuksessa (EY) N:o 341/2007 (2) säädetään kolmansista maista tuotavan CN-koodin 0703 20 00 valkosipulin ja tiettyjen muiden maataloustuotteiden tariffikiintiöiden avaamisesta ja hallinnoinnista.

(2) Euroopan unionin ja Kiinan kansantasavallan välillä vuoden 1994 tullitariffeja ja kauppaa koskevan yleissopimuksen (GATT) XXIV artiklan 6 kohdan ja XXVIII artiklan mukaisesti Kroatian tasavallan myönnytysluettelossa mainittavien myönnytysten muuttamisesta maan Euroopan unioniin liittymisen vuoksi kirjeenvaihtona tehdyssä sopimuksessa, jonka neuvosto hyväksyi päätöksellä (EU) 2016/243 (3), määrätään Kiinasta peräisin olevan valkosipulin unionin tariffikiintiön lisäämisestä 2 150 tonnilla.

(3) Lisäys tariffikiintiössä olisi otettava huomioon asetuksen (EY) N:o 341/2007 liitteessä I. Sen vuoksi asetusta (EY) N:o 341/2007 olisi muutettava.

(4) Koska neuvosto hyväksyi Euroopan unionin ja Kiinan kansantasavallan välisen sopimuksen 18 päivänä lokakuuta 2016 (4), tuojilla pitäisi olla mahdollisuus tuoda lisämääriä tuontitariffikiintiökauden 2016/2017 neljännestä osakaudesta alkaen. Asetuksen (EY) N:o 341/2007 10 artiklan 1 kohdassa säädetään, että tuojien on jätettävä neljättä osakautta koskevat tuontitodistushakemuksensa tammikuun ensimmäisten seitsemän päivän aikana. Sen vuoksi tätä asetusta olisi sovellettava 1 päivästä tammikuuta 2017.

(5) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Asetuksen (EY) N:o 341/2007 muuttaminen

Korvataan asetuksen (EY) N:o 341/2007 liite I tämän asetuksen liitteellä.

2 artikla

Voimaantulo ja soveltaminen

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2017.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 13 päivänä joulukuuta 2016. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 671.

(2) Komission asetus (EY) N:o 341/2007, annettu 29 päivänä maaliskuuta 2007, kolmansista maista tuotavan valkosipulin ja tiettyjen muiden maataloustuotteiden tariffikiintiöiden avaamisesta ja hallinnoinnista sekä tuonti- ja alkuperätodistusmenettelyn perustamisesta (EUVL L 90, 30.3.2007, s. 12).

(3) Neuvoston päätös (EU) 2016/243, annettu 12 päivänä helmikuuta 2016, vuoden 1994 tullitariffeja ja kauppaa koskevan yleissopimuksen (GATT) XXIV artiklan 6 kohdan ja XXVIII artiklan mukaisesti Kroatian tasavallan myönnytysluettelossa olevien myönnytysten muuttamisesta Kroatian tasavallan Euroopan unioniin liittymisen johdosta kirjeenvaihtona Euroopan unionin ja Kiinan kansantasavallan välillä tehdyn sopimuksen allekirjoittamisesta Euroopan unionin puolesta (EUVL L 45, 20.2.2016, s. 12).

(4) Neuvoston päätös (EU) 2016/1885, annettu 18 päivänä lokakuuta 2016, Euroopan unionin ja Kiinan kansantasavallan välillä vuoden 1994 tullitariffeja ja kauppaa koskevan yleissopimuksen (GATT) XXIV artiklan 6 kohdan ja XXVIII artiklan mukaisesti Kroatian tasavallan myönnytysluettelossa mainittavien myönnytysten muuttamisesta maan Euroopan unioniin liittymisen vuoksi kirjeenvaihtona tehdyn sopimuksen tekemisestä (EUVL L 291, 26.10.2016, s. 7).